হো রাজবংশের দূর্গ
হো রাজবংশের দুর্গ (ভিয়েতনামী: Thành nhà Hồ; তাই দো বা তাই গিয়াই দুর্গ নামেও প্রচলিত) ভিয়েতনামে অবস্থিত হো রাজবংশ (১৪০০ - ১৪০৭) দ্বারা নির্মিত একটি দুর্গ। ভিয়েতনামের উত্তর মধ্য উপকূলবর্তী অঞ্চলের থানহ হোয়া প্রদেশের ভিন লক জেলার তাই গিয়াইতে এটি অবস্থিত। এটি আকারে আয়তক্ষেত্রাকার। এর উত্তর-দক্ষিণ দিক লম্বায় ৮৭০.৫ মিটার (২৮৫৬ ফিট) ও পূর্ব-পশ্চিম দিক ৮৮৩.৫ মিটার (২৮৯৯ ফিট)। এর চারটি দরজা আছে। দক্ষিণে সামনের দরজা, উত্তরে পিছনের, পূর্বে বাম ও পশ্চিমে ডান দরজা। দক্ষিণের প্রধান দরজাটি ৯.৫ মিটার (৩১ ফিট) উচু ও ১৫.১৭ মিটার (৪৯.৮ ফিট) চওড়া। দুর্গটি পাথরের চাঁই দিয়ে বানানো যার একেটির মাপ গড়ে ২ x ১ x ০.৭ মিটার (৬.৬ x ৩.৩ x ২.৩ ফিট)। দরজাগুলি ছাড়া দুর্গটি বেশিরভাগই ধ্বংসপ্রাপ্ত। জুন ২৭ ২০১১ সালে এটি ইউনেস্কো বিশ্ব ঐতিহ্যবাহী স্থান হিসেবে তালিকাভুক্ত হয়।